TEST: Samsung Galaxy Buds4 Pro

Samsung har i flere år forsøgt at udfordre Apples dominans på markedet for trådløse earbuds. Galaxy Buds-serien har ofte været gode, men sjældent helt på niveau med de bedste modeller fra Apple og Sony. Der har næsten altid været en fornemmelse af, at Samsung var et halvt skridt bagefter, især når det gjaldt lyd og byggekvalitet.

Med Buds4 Pro virker det dog, som om noget har ændret sig. For første gang i lang tid føles Samsungs earbuds ikke som et forsøg på at indhente konkurrenterne. Tværtimod fremstår de som et produkt, der på flere områder faktisk overhaler dem. Buds4 Pro leverer en kombination af stærk lyd, solide funktioner og en pris, der ligger markant under flere af konkurrenterne. Resultatet er et sæt earbuds, der pludselig bliver meget svære at ignorere. I hvert fald hvis man bruger Android.

Specielt design

Samsung har ændret designet en del med Buds4 Pro. Hvor tidligere Galaxy Buds havde et mere rundt og diskret udtryk, har Samsung nu valgt et design med tydelige stængler, der stikker ned fra øret. Det gør dem visuelt mere beslægtede med AirPods end tidligere Samsung-modeller.

Personligt har jeg aldrig været den store fan af stængler på earbuds. De stikker ud og gør det ret tydeligt, at man går rundt med noget i ørerne. Buds4 Pro ændrer ikke rigtig på den følelse, og hvis man i forvejen ikke er vild med den type design, er der nok ikke meget her, der får en til at ændre mening. Samsung har samtidig tilføjet en ret markant metal-skinne på ydersiden af hver earbud. Den giver et mere teknisk og lidt futuristisk udtryk, men den er også ret iøjnefaldende. Det er et designelement, man enten kan lide eller ikke kan. Jeg anbefaler at man tager forbi en butik og ser dem i virkeligheden inden man investerer.

Med Buds4 Pro kan du altid se om hovedtelefonerne er i etuiet

Metalkanten er ret markant – så tjek det eventuelt i virkeligheden inden du køber Buds4 Pro

En lille diode indikerer funktioner som parring og opladning

Byggekvaliteten føles betydeligt bedre end tidligere Samsung-modeller, som nogle gange har virket en smule plastagtige. Her fremstår Buds4 Pro mere solide og gennemarbejdede, og de sidder stabilt i øret uden at føles tunge.

Et lille designtrick, der faktisk er smart

Opladningsetuiet er kompakt og let at have i lommen, men Samsung har tilføjet en detalje, der i praksis viser sig at være overraskende nyttig. Låget er nemlig gennemsigtigt.

Det lyder måske som en gimmick, men det giver faktisk god mening i daglig brug. Mange har sikkert prøvet at åbne etuiet bare for at tjekke, om hovedtelefonerne stadig ligger der. Det har jeg selv gjort utallige gange. Med Buds4 Pro kan man hurtigt kigge gennem låget og se, om de ligger i etuiet.

Det er en lille ting, men det er også en af de detaljer, der viser, at Samsung har tænkt over, hvordan folk rent faktisk bruger deres earbuds i hverdagen.

Lydkvaliteten er det store højdepunkt

Hvis der er ét område, hvor Buds4 Pro virkelig skiller sig ud, så er det lydkvaliteten. Samsung har tidligere lavet fine earbuds, men de har sjældent været blandt de absolut bedste på lyd. Det er i høj grad ændret her.

Buds4 Pro leverer en lyd, der både er fyldig, detaljeret og velbalanceret. Bassen er tydelig uden at overdøve resten af lydbilledet, mellemtonerne er klare, og diskanten har nok luft til, at musikken føles levende. Det betyder, at både musik, podcasts og videoindhold fungerer rigtig godt.

Mange earbuds i denne kategori forsøger at imponere med kraftig bas, men det kan hurtigt gøre lyden mudret. Buds4 Pro holder i stedet balancen, og det giver en mere nuanceret og behagelig lydoplevelse end mange af konkurrenterne.

Effektiv støjreduktion i hverdagen

Aktiv støjreduktion er efterhånden standard i premium-earbuds, og Buds4 Pro leverer også en solid indsats her. De kan ikke fjerne al baggrundsstøj, men de gør et tydeligt stykke arbejde med at dæmpe omgivelserne, især konstant støj som trafik eller summen fra offentlig transport.

Når man sidder i et tog eller arbejder på en café, gør støjreduktionen en mærkbar forskel. Musik og podcasts bliver nemmere at høre uden at skrue voldsomt op for volumen. Jeg bruger den meget i træningscentret, og her er det rart at lukke lyden af pusten og stønnen ude – og faktisk lukker Buds4 Pro også fuldstændigt af for musikken der kører. Jeg har tidligere haft Apples AirPods Pro 3 som den store favorit på støjdæmpning, men nu er der altså en ny konge i byen.

Der er (naturligvis) også en transparensfunktion, hvor man kan høre omgivelserne, mens man stadig har Buds4 Pro i ørerne. Den fungerer stabilt og gør det muligt at føre en samtale uden at tage dem ud.

Tydeligt designet (kun) til Android

Buds4 Pro er tydeligt lavet til Android-brugere. De fungerer bedst sammen med Samsungs egne telefoner, men de kan også bruges med andre Android-enheder. Her får man adgang til funktioner som hurtig parring, forskellige lydindstillinger og styring via Samsungs app.

Man kan blandt andet justere lydprofilen, styre støjreduktionen og tilpasse touch-betjeningen direkte fra telefonen. Det er ikke revolutionerende funktioner, men de bidrager til, at Buds4 Pro føles som et gennemført produkt.

Sammenligner man med Apple, er situationen ret enkel: AirPods fungerer bedst med iPhones, mens Buds4 Pro fungerer bedst med Android. Derfor er de to produkter heller ikke direkte konkurrenter for de fleste brugere.

Batteriet klarer en hel dag

Batteritiden i Buds4 Pro er solid uden nødvendigvis at være rekordbrydende. Med aktiv støjreduktion slået til kan de holde til flere timers brug ad gangen, og opladningsetuiet giver flere ekstra opladninger.

I praksis betyder det, at man uden problemer kan bruge dem en hel dag til musik, podcasts eller opkald. Selv hvis man bruger dem meget i løbet af dagen, er det sjældent nødvendigt at tænke over batteriniveauet. Jeg har faktisk, med relativt normalt brug, ofte fået tre hele dages brug ud af en opladning. Det svarer meget godt til de fleste af de bedre konkurrenter.

Opladningen går også forholdsvis hurtigt, så selv en kort tur i etuiet kan give flere timers ekstra brug.

Prisen gør dem endnu mere interessante

Noget af det mest overraskende ved Buds4 Pro er prisen. Samsung har placeret dem et godt stykke under flere af de største konkurrenter. Både Apples AirPods Pro og flere af Sonys populære modeller ligger typisk højere i pris.

Det gør Buds4 Pro ekstra interessante, fordi de på flere områder faktisk leverer en oplevelse, der er mindst lige så god. Når lydkvaliteten er så høj, støjreduktionen fungerer godt, og byggekvaliteten er forbedret, begynder prisen pludselig at se meget attraktiv ud.

Man får ganske enkelt meget for pengene.

Samsung har taget et stort skridt frem

Samsung har længe været en stor spiller på smartphone-markedet, men deres earbuds har ikke altid haft samme gennemslagskraft. Med Buds4 Pro føles det som om, der er sket et tydeligt skifte.

Lyden er bedre end tidligere Samsung-modeller, designet føles mere gennemarbejdet, og funktionerne fungerer stabilt. Samtidig ligger prisen på et niveau, hvor mange flere kan være med. Designet vil stadig dele vandene, men når det gælder det vigtigste, nemlig lyd og den samlede brugeroplevelse, gør Buds4 Pro rigtig meget rigtigt.

Hvis man bruger Android og leder efter nye trådløse earbuds, er Buds4 Pro derfor et af de mest oplagte valg lige nu. Samsung har ikke bare indhentet konkurrenterne – de har i flere tilfælde overhalet dem.

Læs mere om Buds4 Pro her.