Anmeldelse: Sony WF-C710N trådløse hovedtelefoner

Sony WF-C710N er et par trådløse in-ear høretelefoner, der kombinerer aktiv støjreduktion (ANC), solid lydkvalitet og moderne funktioner til en overkommelig pris. Som en opgradering af den populære WF-C700N-model tilbyder de forbedringer på flere fronter, herunder bedre støjreduktion, længere batterilevetid og smartere funktioner.

WF-C710N har et relativt kompakt og ergonomisk design, der sidder behageligt i ørerne selv under længere lytteperioder. De fås i fire farver: sort, hvid, pink og en ny transparent “Glass Blue” der skiller sig noget ud fra mængden. Det medfølgende opladningsetui er lille og let, hvilket gør det nemt at have med på farten. Der er altså for så vidt ikke noget i vejen med designet, men nogen vil nok kalde det lidt kedeligt og generisk. Undtagen altså “Glass Blue”.

I nogle relativt store ører som mine ser WF-C710N faktisk ganske diskrete ud

Lydkvalitet mangler det sidste

Med 5 mm drivere og Digital Sound Enhancement Engine (DSEE) burde WF-C710N give en balanceret profil, men jeg synes balancen i grundindstillingerne er helt off. Den er for bastung og lidt mudret – diskant og mellemtone er for svage, og selv efter at have ændret på indstillingerne i appen får jeg aldrig helt det balancerede lydbillede jeg godt kunne tænke mig. Det skal siges, at jeg sammenligner direkte med Apples AirPods Pro 2 og Jabra Elite 10, der begge også ligger en del over prisen på Sonys WF-C710N, men jeg synes alligevel, at det burde være muligt at få lidt bedre og mere balanceret lyd ud af Sonys headset.

Aktiv støjreduktion er til gengæld ganske imponerende. Den er forbedret takket være en teknologi, Sony kalder Dual Noise Sensor-teknologi, der effektivt reducerer omgivende støj. Derudover tilbyder Ambient Sound Mode mulighed for at justere, hvor meget af omgivelserne man ønsker at høre, hvilket er nyttigt i trafikken eller på kontoret. Her når Sony headsettet faktisk ca. samme niveau som de to førnævnte – og dyrere – konkurrenter.

Lang batterilevetid

WF-C710N imponerer med op til 8,5 timers afspilning med ANC aktiveret og op til 12 timer uden. Med det medfølgende etui kan den samlede batterilevetid nå op på 30 timer. En hurtig opladning på fem minutter giver en times afspilning, hvilket er praktisk i en travl hverdag. Det skal dog bemærkes, at etuiet ikke understøtter trådløs opladning – men her må man igen kigge på prisen, der ligger på kun 847 kr. (pris på Pricerunner ved anmeldelsens udfærdigelse)

WF-C710N understøtter Bluetooth 5.3 og multipoint-forbindelse, hvilket gør det muligt at tilslutte to enheder samtidig. De er også kompatible med hurtig parring via både Android og Windows, hvilket gør tilslutningen problemfri. Touch-kontroller erstatter de tidligere fysiske knapper og giver mulighed for at styre afspilning, opkald og volumen direkte fra øretelefonerne, og det virker nogenlunde, dog sker det lidt for tit at jeg skal gøre samme bevægelse to gange for at få den ønskede effekt.  Når øretelefonerne tages ud eller sættes i ørerne startes og stoppes musikken automatisk, hvilket er en fin feature som de fleste andre headsets efterhånden også understøtter.

God støjdæmpning

Med AI-baseret Precise Voice Pickup-teknologi, der ifølge Sony er trænet på et enormt antal stemmeprøver, leverer WF-C710N klare og tydelige opkald selv i støjende omgivelser. Faktisk er de her mindst lige så gode som mange af konkurrenterne – Apples AirPods som en mulig undtagelse – men til det skal siges, at Apples AirPods også skæmmes af de to pinde der får mikrofonerne tættere på munden. Så i forhold til, at Sonys

Sonys Headphones Connect-appen giver brugerne mulighed for at tilpasse lyden med en 5-bånds equalizer, justere ANC-niveauet og konfigurere touch-kontrollerne efter egne præferencer. Appen er intuitiv og brugervenlig, hvilket gør det nemt at få det bedste ud af øretelefonerne.

WF-C710N er IPX4-certificerede, hvilket betyder, at de er sved- og stænksikre – og det går fint til træning og udendørs brug selv i let regn.

Rimelige til prisen

WF-C710N er egentlig et relativt godt bekendtskab, omend lydkvaliteten lige mangler det sidste. Det opvejes til dels af en ret god støjreduktion og en fin lydkvalitet ved samtaler, omend jeg virkelig gerne havde set bedre lyd på musik og andet indhold. Der mangler også trådløs opladning og et par andre småting, men i prisklassen er det altså svært at slå Sonys headset.